Gedagte vir die dag: Alles ten goede?Foto: pixabay.com Ons weet dat God alles ten goede laat meewerk vir dié wat Hom liefhet, dié wat volgens sy besluit geroep is. (Romeine 8:28) – Bybel in Afrikaans 1983/1992 Oor hierdie teksvers is daar al baie gefrons, geredeneer en selfs gewroeg. Dit het vir mense wat in die een of ander ellende vasgevang is na gruis tussen die tande gevoel wanneer hulle deur welmenende vriende met dié teks “bemoedig” word. Hoe is dit tog moontlik dat my ondraaglike omstandighede goeie gevolge kan hê? Mense verstaan die teks baie keer verkeerd. Hulle meen dit beteken dat God die slegte omstandighede oor jou pad bring om daarmee jou lewe te verbeter. Wat die teks egter wil sê, is dat God alles in jou lewe gebruik om uiteindelik ’n goeie doel te bereik. Dis soos wanneer ’n kleuter hoor dat die dokter se inspuiting hom gesond gaan maak. Die vrees vir die inspuiting (dit gaan mos seer wees!) is op daardie oomblik veel groter as die moontlike goeie gevolge daarvan. Dit gaan oor daardie woordjie “meewerk”. Die sleg te omstandighede raak deel van God se gereedskap om vir my en jou ’n beter lewe te skep. As ons weet dat ons deur God geroep is, dat Hy sy hand op ons gelê het, vir ons gesê het “Jy is Myne”, kan ons gerus die slegte omstandighede sien as deel van ons skoling as dissipels van Jesus.